1Ramé-ramé Paskaé dé’pa naulléi pakangkai ra’ya’é situru wettunna ri laleng uleng séddi, nasaba sining imang iya puraé pépaccingiwi aléna céddé senna jumellana sibawa dé’pa namaéga tau iya maddeppungengngé ri Yérusalém. Rimakkuwannanaro Arung Hizkia sibawa sining pegawénna nenniya pabbanuwana Yérusalém masséddini untu’ ramé-raméiwi iyaro Paskaé ri laleng uleng duwa, namasennang manenna mennang sibawa rancanaéro. Nainappa kiring sure’ arungngé lao ri sininna tauwé ri sininna Israél sibawa Yéhuda. Makkuwatoro lao ri tau Efraim sibawa Manasyé. Riyobbi maneng bangsa Israélié polé ri daérana suku Dan ri seddé manorang lettu ri Bersyéba ri seddé yattang lao ri Bolana PUWANGNGE ri Yérusalém untu’ ramé-raméiwi Paskaé sibawa pakalebbii PUWANG Allataalana Israélié pada-pada iya ripattentué ri laleng hukkung-hukkunna Musa. Dé’pa naengka riramé-raméiwi Paskaé pada-padaéro.
2(30:1)
3(30:1)
4(30:1)
5(30:1)
6Nasaba paréntana arungngé sibawa sining pegawénna rikirinni sining suroé lao ri sininna Yéhuda sibawa Israél untu’ tiwii sining sure’éro iya oninnaé makkuwaé, "Ra’ya’ Israélié! Leppe’no polé ri akuwasanna tau Asyur-é. Makkekkuwangngé sitinajano lisu mattumani ri PUWANGNGE, Allataala iya nasompaé Abraham, Ishak sibawa Yakub, kuwammengngi nalisuto tulukko.
7Aja’ mupada-pada toriyolomu sibawa sining tau Israél iya laingngé iya dé’é namatinulu lao ri PUWANG Allataalana mennang. Alému pura mitai pékkugi tane’na pura nahukkung mennang.
8Aja’ mumatedde ati pada-pada mennang, iyakiya turusiwi PUWANGNGE. Laono ri Yérusalém, ri Bolana PUWANGNGE iya puraé napallaing PUWANG Allataalamu untu’ Aléna lettu mannennungeng. Laono mai massompa ri Aléna kuwammengngi nasoro cai-Na lao ri iko.
9Rékko lisuko massompa ri PUWANGNGE, sining tau iya tiwiéngngi sumpulolomu selaku tawangeng, messé babuwai matu nanapalaloi mennang lisu. PUWANG Allataalamu iyanaritu Allataala iya makessingngé sibawa paressé babuwai; Natarimako matu rékko lisuko ri Aléna."
10Wettunna lao iyaro sining suroé polé ri kotaé lao ri kotaé ri daérana suku Efraim sibawa Manasyé lettu ri manorang sibbéla daérana suku Zébulon, ricawa-cawaini mennang sibawa ripakatuna.
11Iyakiya engkato sining tau polé ri suku Asyer, Manasyé sibawa Zébulon iya maéloé lao ri Yérusalém.
12Muwi ri Yéhuda majjama towi Allataala sibawa passéddiwi atinna ra’ya’é untu’ mattonget-tongeng turusiwi élona Allataala sibawa turusiwi paréntana arungngé sibawa sining pegawénna.
13Ri uleng duwa sijumella battowa ra’ya’ maddeppungeng ri Yérusalém untu’ ramé-raméiwi Esso Maraja Roti Dé’é Raginna.
14Sining mézbaé ri Yérusalém iya napaké makkasuwiyangeng akkarobangeng sibawa mattunu dupa lao risining déwataé, nala manenni nanabbéyangngi ri laleng Lompo Kidron.
15Ri tanggala 14 ulengngéro géréni mennang sining bimbala untu’ riyakkarobangeng selaku akkarobangeng Paska. Sining imangngé sibawa sining tau Léwi iya najisi’é mupa, masiri senna’ni. Napépaccingini mennang aléna angkanna weddinni mennang makkasuwiyangeng akkarobangeng ritunu ri Bolana PUWANGNGE.
16Pada malani mennang onrong ri Bolana PUWANGNGE situru atoreng iya tarokié ri laleng kitta Hukkung-hukkunna Musa. Darana iyaro sining akkarobangengngé nabbéréyangngi tau Léwié lao risining imangngé, nainappa nabboloreng mennang ri mézbaé.
17Maéga polé ri yelle’na tau iya hadéré’é kuwaro dé’pa napépaccingiwi aléna, jaji dé’ nawedding mennang maggéré bimbala untu’ akkarobangeng Paskaé. Rimakkuwannanaro sining tau Léwié ritu pogau’i gau’éro untu’ mennang sibawa makkasuwiyangengngi lao ri PUWANGNGE.
18Ri lainnaéro, ri yelle’na sining tau Efraim, Manasyé, Isakhar sibawa Zébulon, maéga polé teppépaccingi lebbi riyolo aléna. Jaji naramé-raméiwi mennang iyaro Paskaé sibawa dé’ napennoiwi sara’é. Rimakkuwannanaro massempajanni Arung Hizkia untu’ mennang, adanna,
19"PUWANG, Allataala, nasompaé toriyolota, tennapodo polé ri akessingeng atim-Mu Muwaddampengengngi mennang iya mattengngangngé massompa lao ri Iko sibawa sukku ati, namuni mennang dé’pa napépaccingiwi aléna."
20Naéngkalingani PUWANGNGE sempajanna Hizkia. Naddampengenni sining tauwéro, sibawa dé’ nahukkungngi mennang.
21Pitungngesso ittana, namarennu senna’na iyaro sining tau maddeppungengngé ri Yérusalém pakangka Ramé-ramé Roti Dé’é Raginna. Esso-esso sining tau Léwié sibawa sining imangngé poji-pojiwi PUWANGNGE sibawa mattonget-tongeng.
22Iyaro sining tau Léwié makkuwamani accana pimpingngi assompangngé lao ri PUWANGNGE, angkanna Hizkia pojiwi mennang.
23napettui manenni mennang untu’ patterui iyaro ramé-ramé 7 essosi. Nainappa naramé-raméisi mennang sibawa mariyo-riyo.
24Massumbanni Arung Hizkia 1.000 saping lai sibawa 7.000 bimbala. Sining pegawénna Hizkia massumbang 1.000 saping lai sibawa 10.000 bimbala. Iya manenna olokolo’éro nabbéréyangngi lao ri ra’ya’é untu’ rigéré sibawa riyanré. Maéga senna imang pépaccingiwi aléna.
25Ra’ya’ Yéhuda, sining imangngé, sining tau Léwié, sibawa sining tau polé ri manorang, nenniya sining tau laing iya mattette’énna ri Israél sibawa ri Yéhuda, masennang manenni.
26Marowa senna kota Yérusalém nasaba mappammulai wettunna Salomo ana’ worowanéna Daud, dé’pa naengka nakajajiyang gau’ pada-padaéro.
27Sining imangngé sibawa tau Léwié méllauwi barakka’na PUWANGNGE untu’ ra’ya’é, sibawa polé ri onrong Naonroiyé ri surugaé Allataala méngkalingai sempajanna enrengngé tarimai paréllaunna mennang.
bug_Latn unk unk unk unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn